[{"text_idx": "#000003", "text": "i wella\u2019n gwefan drwy gasglu ac adrodd gwybodaeth ar sut yr ydrych yn defnyddio\u2019r safle"}, {"text_idx": "#000005", "text": "HomeNewyddionGwnewch amser i chi eich hun yr hydref hwn yn eich llyfrgell"}, {"text_idx": "#000006", "text": "Gwnewch amser i chi eich hun yr hydref hwn yn eich llyfrgell"}, {"text_idx": "#000007", "text": "Bydd llyfrgelloedd ledled Cymru yn dod yn fyw yn ystod mis Hydref eleni ac yn dangos sut y gallant chwarae ro\u0302l allweddol yn ein lles. Ar draws y wlad, bydd llyfrgelloedd yn cynnal digwyddiadau gydag awduron a darlunwyr gwadd, sesiynau darllen grw\u0302p, gweithgareddau addysgol a llenyddiaeth, digwyddiadau cerddorol a llawer mwy i\u2019ch denu yn ystod Wythnos Llyfrgelloedd (8-13 Hydref)."}, {"text_idx": "#000008", "text": "Mae Wythnos Llyfrgelloedd yn ddigwyddiad blynyddol sy\u2019n arddangos yr holl weithgareddau creadigol, arloesol ac amrywiol sydd gan lyfrgelloedd i\u2019w cynnig ac eleni, gyda\u2019r ffocws ar les, byddant yn arddangos sut maen nhw\u2019n dod a\u0302 chymunedau at ei gilydd, yn goresgyn unigrwydd, yn cynnig gofod ar gyfer darllen a chreadigrwydd ac yn helpu gyda iechyd meddwl."}, {"text_idx": "#000009", "text": "Gyda chymaint yn mynd ymlaen, bydd yr wythnos eleni\u2019n cael ei lansio yn Llyfrgell Y Drenewydd gan yr awdur arobryn Hayley Long, lle bydd hi\u2019n cynnal gweithdy gyda grwp o blant ysgol lleol. Yn ogystal ag ennill gwobr Tir na n-Og ar gyfer ei llyfr, The Nearest Far Away Place, mae hefyd wedi cael ei roi ar y rhestr hir ar gyfer Gwobr Brilliant Book 2019, ac mae Hayley yn croesawu ffocws Wythnos Llyfrgelloedd eleni\u2019n fawr iawn,"}, {"text_idx": "#000010", "text": "\u201cMae ein llyfrgelloedd yn adnodd sy\u2019n cael ei danbrisio\u2019n fawr o fewn cymdeithas heddiw gan eu bod yn cynnig cefnogaeth werthfawr i gynifer o bobl. Yn fy llyfrau rwyf wedi ceisio mynd i\u2019r afael a\u0302\u2019r materion mae pobl ifanc yn eu hwynebu yn ein byd modern a sut maen nhw\u2019n delio gyda\u2019r materion a\u2019r pwysau sy\u2019n dod yn sgil y rhain. Gyda\u2019r Wythnos Llyfrgelloedd yn canolbwyntio ar les, mae cydnabyddiaeth o\u2019r angen i gynnig cefnogaeth, cyfeillgarwch, empathi a chyfleoedd i ganiata\u0301u creadigrwydd i ffynnu mewn ffyrdd gwahanol. Rwyf yn teimlo\u2019n freintiedig i chwarae rhan yn yr wythnos ei hun a byddwn yn annog unrhyw un i gymryd yr amser i ymweld a\u0302\u2019u llyfrgell leol a gweld beth sydd ganddynt i\u2019w gynnig \u2013 efallai y cewch eich synnu ar yr ochr orau.\u201d"}, {"text_idx": "#000011", "text": "Mae llyfrgelloedd cyhoeddus Cymru wedi gweld cynnydd enfawr yn eu gwasanaethau ac yn ogystal a\u0302 benthyg llyfrau gallwch hefyd lawrlwytho e-gylchgronau a ffeiliau sain ac mae mwy a mwy ohonynt yn cynnig gofod i bobl ddod i siarad a sgwrsio, yn dilyn nodi unigedd cymdeithasol fel problem yn y gymdeithas."}, {"text_idx": "#000013", "text": "\u201cTra bod Wythnos Llyfrgelloedd yn gyfle gwych i ddarganfod yr amrywiaeth o bethau y gallwch eu gwneud yn eich llyfrgell, o chwarae a dysgu ar gyfer plant, i reoli eich iechyd, defnyddio band eang a gemau rhad ac am ddim, i ddod o hyd i swydd, mae\u2019r ffocws eleni ar les yn ein galluogi i ystyried y ro\u0302l ehangach y gall llyfrgelloedd ei chwarae i atgyfnerthu ein cymunedau. Mae nifer o\u2019r llyfrgelloedd yn ganolog i fywydau pobl ac mae ganddyn nhw\u2019r potensial i drawsffurfio\u2019r bywydau hynny drwy ganiatau gofod ar gyfer rhannu profiadau a hyrwyddo cyfleoedd dysgu."}, {"text_idx": "#000014", "text": "\u201cRwyf wedi cael cyfleoedd gwych i weld y gwaith rhagorol sydd wedi\u2019i wneud mewn sawl llyfrgell ledled Cymru gyda chymorth gan gronfa trawsnewid Llywodraeth Cymru, lle mae llyfrgelloedd wedi cael y buddsoddiad angenrheidiol i ail-ddyfeisio eu hunain a\u2019u gwneud eu hunain yn berthnasol i fywydau prysur pobl.\u201d"}, {"text_idx": "#000016", "text": "Ymhlith y gweithgareddau eraill sy\u2019n cael eu cynnal yr wythnos hon bydd gigiau cerddorol, diwrnod barddoniaeth a darlunio gyda bardd plant Cymru, Casia William a\u2019r darlunydd Valeriane LeBlond a sesiynau ymwybyddiaeth unigryw gyda grwpiau cefnogi dementia a grwpiau cefnogi tebyg mewn llyfrgelloedd ledled y wlad."}, {"text_idx": "#000017", "text": "Mae Kathryn Parry yn Rheolwr Datblygu ar gyfer CILIP Cymru Wales, y gymdeithas llyfrgelloedd a gwybodaeth ac mae\u2019n credu bod Wythnos Llyfrgelloedd yn bwysig am ei bod yn amlygu gwaith hanfodol parhaus llyfrgelloedd,"}, {"text_idx": "#000018", "text": "\u201cMae gweithio i CILIP yn bleser drwy gydol y flwyddyn gan fy mod yn gallu gweld gymaint o broffesiynau\u2019n cael eu cefnogi gan lyfrgellwyr a gweithwyr llyfrgell. Mae dyhead eleni o ganolbwyntio ar les yn berffaith gan ei fod yn adlewyrchu\u2019r amrywiaeth o wasanaethau a gynigir. Mae ein staff llyfrgelloedd yn cefnogi myfyrwyr mewn ysgolion, colegau a phrifysgolion, ac ar yr un pryd yn cysylltu meddygon a gweithwyr iechyd proffesiynol gyda\u2019r rhai hynny sy\u2019n gweithio yn y llywodraeth i ymchwilio a darparu arweiniad pan mae\u2019n dod i ysgrifennu academaidd a chreu polisi\u0308au. Mae\u2019r wythnos hon yn ymwneud a\u0302 dathlu\u2019r proffesiwn yn ei gyfanrwydd tra\u2019n cofio bod y gwasanaethau hyn yn cael eu cynnig drwy gydol y flwyddyn a hir oes iddo barhau i wneud hynny.\u201d"}, {"text_idx": "#000019", "text": "Mae\u2019r Wythnos Llyfrgelloedd yn gyfle gwych i arddangos pob llyfrgell unigol ledled Cymru a gyda dros 250 o lyfrgelloedd ledled y wlad mewn nifer o ffurfiau a siapiau gwahanol, mawr a bach, ar olwynion neu o fewn pedair wal, mae gymaint i\u2019w ddarganfod."}, {"text_idx": "#000020", "text": "Am y newyddion a\u2019r wybodaeth ddiweddaraf, ewch i <"}]